ซัมมิทงัดแคมเปญ ปล่อยกู้ส่งท้ายปี
ซัมมิทฯ ลีสซิ่ง ออกแคมเปญ กระตุ้นยอดสินเชื่อมอเตอร์ไซค์ส่งท้ายปี หวังกวาดเป้า 1,800 ล้าน
1 พ.ย. 2559

ซัมมิทฯ ลีสซิ่ง ออกแคมเปญ กระตุ้นยอดสินเชื่อมอเตอร์ไซค์ส่งท้ายปี หวังกวาดเป้า 1,800 ล้าน 
นายวิชิต พยุหนาวีชัย ประธานเจ้าหน้าที่บริหาร บริษัท ซัมมิท แคปปิตอล ลีสซิ่ง เปิดเผยว่า บริษัทได้เปิดตัวโครงการสินเชื่อเช่าซื้อรถจักรยานยนต์กู้ส่วนเพิ่ม (Hire Purchase Top Up) เพื่อเสนอให้กับลูกค้าที่มีประวัติการผ่อนชำระที่ดีกับบริษัทอย่างน้อย 12 เดือน จากการทดลองตลาดก็ได้รับการตอบรับจากลูกค้าเป็นอย่างดี โดยปัจจุบันมีลูกค้าในโครงการประมาณ 3,500 ราย และมียอดสินเชื่อใหม่เฉลี่ย 2.7 หมื่นบาท/ราย 
นอกจากนี้ ยังเปิดตัวโครงการสินเชื่อเช่าซื้อรถจักรยานยนต์ใหม่ เฉพาะลูกค้าเดิมที่ใช้บริการสินเชื่อเช่าซื้อกับบริษัทและมีประวัติการผ่อนชำระดี โดยจะได้รับดอกเบี้ยสินเชื่อพิเศษตั้งแต่ 0.90-1.75% ต่อเดือน ขึ้นอยู่กับขนาดของรถจักรยานยนต์ผ่อนชำระตั้งแต่ 12-36 งวด เริ่มโครงการตั้งแต่ปัจจุบันจนถึงไตรมาสแรกปี 2560
สำหรับผลการดำเนินงานในช่วง 9 เดือนแรกที่ผ่านมา มียอดหนี้คงค้างเฉพาะสินเชื่อเช่าซื้อเพิ่มขึ้น 12% หรือเพิ่มขึ้น 522 ล้านบาท เมื่อเทียบกับสิ้นปีที่ผ่านมา ส่งผลรายได้สุทธิขยายตัวสูงกว่าช่วงเวลาเดียวกันของปีก่อน 18% มีวงเงินให้สินเชื่อเฉลี่ยต่อรายปี 2559 สูงขึ้นจากปี 2558 อยู่ที่ 4% หรือจาก 4.8 หมื่นบาท เป็น 5 หมื่นบาท/ราย โดยปีนี้ตั้งเป้ารายได้สุทธิรวมทั้งหมดอยู่ที่ 1,800 ล้านบาท 
“แม้ว่าในช่วงไตรมาส 3 ที่ผ่านมา จำนวนสัญญาใหม่จะลดลงเมื่อเทียบกับช่วงเวลาเดียวกันของปีก่อนเท่ากับ 1% แต่มูลค่าเงินให้สินเชื่อใหม่ก็มีปริมาณที่เพิ่มขึ้น 4% ส่งผลให้รายได้ไตรมาส 3 เพิ่มสูงขึ้น 11%” นายวิชิต กล่าว